**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 04.07.2023 ora 08.00 – 05.07.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 05.07.2023, ora 08.00**

**RÂURI:**

**I.N.H.G.A.** a emis o **ATENŢIONARE Hidrologică, cod galben,** valabilă în intervalul **04.07.2023 ora 12:00 – 05.07.2023 ora 06:00**, vizând **scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri** pe unele râuri din bazinele hidrografice **Someş, Crişul Repede, Crişul Alb, Mureş, Timiş, Nera, Jiu, Olt, Ialomiţa, Buzău, Suceava, Moldova, Trotuş,** cu posibile depăşiri ale **COTELOR DE ATENŢIE**, astfel:

**COD GALBEN**

**În intervalul 04.07.2023 ora 12:00 – 05.07.2023 ora 06:00** pe râurile din bazinele hidrografice: Someşul Mic – bazin superior şi afluenţi bazin mijlociu şi inferior **(judeţele: Bihor şi Cluj)**, Someş – afluenţii aferenţi sectorului aval S.H. Dej - amonte S.H. Ulmeni **(judeţele: Cluj, Salaj şi Maramureş)**, Crişul Repede – bazin amonte S.H. Ciucea **(judeţul Cluj)**, Crişul Alb – bazin amonte S.H. Vaţa de Jos şi afluenţii aferenţi sectorului aval S.H. Vaţa de Jos – amonte S.H. Gurahonţ **(judeţele: Hunedoara şi Arad)**, Arieş – bazin superior şi afluenţi bazin mijlociu şi inferior **(judeţele: Alba şi Cluj)**, Mureş – afluenţii aferenţi sectorului aval confluenţă cu râul Arieş – amonte confluenţă cu râul Târnava **(judeţele: Alba şi Cluj)**, Mureş – afluenţii aferenţi sectorului aval confluenţă cu râul Târnava – amonte S.H. Săvârşin **(judeţele: Alba, Sibiu, Hunedoara şi Arad)**, Timiş – bazin amonte S.H. Teregova şi afluenţii aferenţi sectorului aval S.H. Teregova – amonte S.H. Lugoj **(judeţele: Caraş Severin şi Timiş)**, Nera – bazin superior şi afluenţi bazin mijlociu şi inferior **(judeţul Caraş Severin)**, Jiu – afluenţii aferenţi sectorului aval S.H. Sadu – amonte S.H. Rovinari **(judeţul Gorj)**, Olt – bazin amonte S.H. Micfalău şi afluenţii aferenţi sectorului aval S.H. Micfalău – amonte Ac. Ioneşti **(judeţele: Harghita, Covasna, Braşov, Sibiu, Vălcea şi Argeş)**, Ialomiţa – bazin amonte Ac. Pucioasa **(judeţul Dâmboviţa)**, Prahova – bazin superior, Teleajen – bazin superior **(judeţul Prahova)**, Buzău – bazin amonte S.H. Nehoiu **(judeţele: Braşov, Covasna şi Buzău)**, Suceava – bazin superior şi afluenţi bazin mijlociu şi inferior **(judeţul Suceava)**, Moldova – bazin superior şi afluenţi bazin mijlociu şi inferior **(judeţele: Suceava şi Neamţ)**,Trotuş – bazin superior şi afluenţi bazin mijlociu şi inferior **(judeţele: Harghita, Bacău, Neamţ, Covasna şi Vrancea)**.

**Atenţionarea Hidrologică vizează în principal fenomenele de scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, care se pot produce cu probabilitate şi intensitate mai mare pe unele râuri din judeţele: Cluj, Alba, Hunedoara şi Suceava.**

Aceast mesaj a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

* - *ALBA, ARAD, ARGEŞ, BACĂU, BRAŞOV, BUZĂU, BIHOR, CARAŞ-SEVERIN, CLUJ, COVASNA, GORJ, HARGHITA, HUNEDOARA, MARAMUREŞ, NEAMŢ, SĂLAJ, SIBIU, SUCEAVA, TIMIŞ, VÂLCEA şi VRANCEA – ATENŢIONARE Hidrologică, cod Galben*

**Debitele au fost în creștere** datorită precipitațiilor sub forma de aversă, însemnate cantitativ înregistrate şi propagării pe râurile din bazinele hidrografice:Vișeu, Iza, Lăpuș, Someșul Mic, Timiș, Caraș, Olt, Suceava, bazinele superioare ale Crișului Negru, Crișului Alb, Mureșului, Arieșului, Nerei, Jiului, Argeșului, Ialomiței, Buzăului și Bistriței, bazinele superioare și mijlocii ale Bârzavei, Moldovei și Prutului.

Pe râurile din bazinele hidrografice: Cerna, Vedea, Bârlad, bazinele mijlocii și inferioare ale râurilor: Jiu, Argeș, Ialomița, Bistrița, pe cursul Siretului și pe râurile din Dobrogea debitele au fost relativ staţionare și în scădere ușoară pe celelalte râuri.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Someșul Mic, Crișul Alb, Mureș (aval staţia hidrometrică Glodeni), Bârzava, Caraş, Nera, pe cursul Jiului, pe cursul superior al Vişeului, pe cursul mijlociu și inferior al Timișului, pe cursul inferior al Begăi, pe unii afluenţi ai Oltului superior și mai mici (sub 30% din normalele lunare) pe râurile din bazinele hidrografice: Lăpuş, Barcău, Bârlad, Rm. Sărat, Jijia, pe afluenții râurilor Crișul Repede și Crișul Negru, pe cei din bazinul inferior al Bistriței și pe unele râuri din Dobrogea.

În interval s-au situat peste **COTELE DE ATENȚIE** râurile la stațiile hidrometrice: Orăștie - Grădiștea de Munte (65+3) - jud. HD; Obârșia – Târnava de Criș (150+13) – jud HD; Aiudul de sus – Aiud (250) – jud. AB.

În interval au fost emise șapte **ATENȚIONARI HIDROLOGICE DE FENOMENE IMEDIATE** și șase **AVERTIZĂRI HIDROLOGICE DE FENOMENE IMEDIATE**.

A fost în vigoare **ATENȚIONAREA HIDROLOGICĂ nr. 84** din 04.07.2023, până la ora 06:00.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în creștere,** ca urmare a precipitațiilor prognozate și propagării, pe râurile din bazinele hidrografice: Vișeu, Iza, Someșul Mic, Timiș, Bârzava, Caraș, Nera, Cerna, Jiu, Olt, Suceava bazinele superioare ale râurilor: Mureș, Argeş, Ialomița, Buzău, Moldova, Bistrița și cursul superior și mijlociu al Prutului.

Pe celelalte râuri, debitele vor fi în scădere, exceptând râurile din bazinele hidrografice: Vedea, Bârlad,Trotuş, Putna, Rm. Sărat, cursul Siretului, bazinele mijlocii și inferioare ale Argeşului, Ialomiței, Bistriței, Buzăului şi râurile din Dobrogea, unde vor fi relativ staționare.

Sunt posibile creșteri de niveluri și debite pe unele râuri mici din zonele de deal și munte, mai ales pe cele din sud-vestul, centrul și nord-estul țării, ca urmare a precipitațiilor prognozate, sub formă de aversă, cu caracter torențial.

**DUNARE:**

**Debitul la intrarea în țară (secțiunea Baziaș) în** **intervalul 04.07 – 05.07.2023 a** **fost în scădere, având valoarea de** **4400 m3/s,** sub media multianuală a lunii **iulie (5350 m3/s).**

În aval de Porțile de Fier debitele au fost în scădere.

**Debitul la intrarea în țară (secțiunea Baziaș) va fi în scădere (4200 m3/s).**

În aval de Porțile de Fier debitele vor fi în scădere.

***Se situează în faza I de apărare următoarele sectoare de dig:***

- Canton km 30-Ciulineț, Ciulineț–Isaccea, Crișan, Letea, Sf. Gheorghe, T. Vladimirescu, R3, R4 (din administrarea ANAR); Chilia Veche, Nufăru-Victoria (din administrarea consiliilor locale) (jud. Tulcea).

**2.** **Situaţia meteorologică în intervalul 04.07.2023, ora 08.00 – 05.07.2023, ora 08.00**

**A.N.M.** a emis **o INFORMARE Meteorologică, ATENŢIONARE Meteorologică, cod galben:**

**INFORMARE Meteorologică -** valabilă în intervalul **04.07.2023, 05.07.2023, 06.07.2023**, vizând **disconfort termic ridicat, caniculă,** conform căreia: În intervalul menționat disconfortul termic va fi în creștere în regiunile sudice și estice, astfel încât indicele temperatură-umezeală (ITU) va atinge și local va depăși pragul critic de 80 de unități. Va fi caniculă, marți (4 iulie) pe arii restrânse în Lunca Dunării și în Bărăgan, iar miercuri și joi (5 și 6 iulie) în cea mai mare parte a Munteniei, vestul Dobrogei și în jumătatea de sud a Moldovei, zone unde temperaturile maxime vor fi cuprinse între 33 și 36 de grade.

**ATENŢIONARE Meteorologică, cod galben -** valabilă în intervalul **04.07.2023, 12.00 - 23.00**, vizând **instabilitate atmosferică,** conform căreia: În zonele montane, local în Transilvania și în nord-vestul Moldovei, vor fi perioade cu instabilitate atmosferică accentuată. Aceasta se va manifesta prin averse și cu caracter torențial, descărcări electrice, intensificări de scurtă durată ale vântului și izolat grindină. În intervale scurte de timp cantitățile de apă vor fi de 20...25 l/mp și izolat de peste 40 l/mp. Notă: în următoarele zile fenomene specifice instabilității atmosferice se vor semnala pe arii mai extinse.

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *toate Prefecturile Judeţelor Ţării – INFORMARE Meteorologică.*
* - *ALBA, ARGEŞ, BACĂU, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MEHEDINŢI, NEAMŢ, PRAHOVA, SĂLAJ, SIBIU, SUCEAVA, VÂLCEA şi VRANCEA – ATENŢIONARE Meteorologică, cod Galben*

**În ţara,** vremea a fost călduroasă în majoritatea zonelor țării, izolat caniculară în sud. Indicele temperatură-umezeală (ITU) a depășit pragul critic de 80 de unități local în Muntenia, izolat în sudul Olteniei și în vestul Dobrogei, iar pe arii restrânse în Banat și Moldova a atins acest prag. Cerul a fost variabil, cu înnorări temporar accentuate, averse și descărcări electrice, după-amiază și seara, în zonele de deal și de munte, local în centru și pe arii restrânse în rest. Cantitățile de apă au depășit local 20...25 l/mp și pe spații mici 40 l/mp, iar în județul Maramureș izolat a căzut grindină. Vântul a suflat slab și moderat, cu intensificări de scurtă durată îndeosebi asociate averselor, iar în zona localității Polovragi (jud. Gorj) a fost consemnată vijelie. Temperaturile maxime s-au situat între 26 de grade la Huedin și 35 de grade la București-Filaret, București-Băneasa și Bechet. La începutul și sfârșitul intervalului, izolat s-a semnalat ceață în Dobrogea. La ora 6, temperatura aerului avea valori cuprinse între 12 grade la Miercurea Ciuc și 23 de grade la Sulina.

Observație - au fost emise 47 de mesaje pentru fenomene meteorologice periculoase imediate după cum urmează:

- 1 avertizare cod roșu

- 18 avertizări cod portocaliu

- 28 atenționări cod galben

**La Bucureşti,** vremea a fost călduroasă, caniculară după-amiaza - când și disconfortul termic s-a accentuat, astfel indicele temperatură-umezeală (ITU) a depășit pragul critic de 80 de unități. Cerul a fost variabil, dar în orele serii au fost manifestări de instabilitate atmosferică, respectiv înnorări accentuate, averse torențiale, descărcări electrice și intensificări de scurtă durată ale vântului. Cantitățile de apă au depășit local 15...20 l/mp, iar în unele cartiere îndeosebi din vestul capitalei s-au acumulat și peste 35...40 l/mp (din datele pluviometrelor Apa Nova). Temperatura maximă a fost de 34 de grade la Afumați și de 35 de grade la Filaret și Băneasa, iar la ora 6 se înregistrau 19 grade

la Filaret și Băneasa și 20 de grade la Afumați.

**3. Prognoza meteorologică în intervalul 04.07.2023, ora 08.00 – 05.07.2023, ora 08.00**

**În ţara:** În Muntenia, cea mai mare parte a Dobrogei și în jumătatea de sud a Moldovei, vremea va fi călduroasă, caniculară și cu disconfort termic ridicat în orele după-amiezii când indicele temperatură-umezeală (ITU), va atinge și local va depăși ușor pragul critic de 80 de unități. În aceste zone, cerul va fi variabil, cu unele înnorări după-amiaza, când vor fi posibile averse și descărcări electrice. În restul teritoriului, valorile termice vor fi apropiate de normele perioadei, vremea va fi în general instabilă și, mai ales în a doua parte a zilei și noaptea, vor fi înnorări temporar accentuate, averse torențiale, descărcări electrice, intensificări ale vântului și vijelii. Izolat va cădea grindină, iar în intervale scurte de timp sau prin acumulare vor fi cantități de apă de peste 30...40 l/mp. Temperaturile maxime se vor situa în general între 26 și 35 de grade, iar cele minime între 12 grade în depresiuni și 22...23 de grade pe litoral și în deltă

**La Bucureşti,** vremea va fi caniculară, cu disconfort termic ridicat în orele după-amiezii când indicele temperatură-umezeală (ITU) va depăși pragul critic de 80 de unități. Cerul va fi variabil, cu înnorări și condiții de averse și descărcări electrice mai ales spre seară. Vântul va sufla slab și moderat. Temperatura maximă se va situa în jurul a 35 de grade, iar cea minimă de 18...20 de grade.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**APM Constanța** informează de izbucnirea în data de 01.07.2023, a unui incendiu la parcul de dezmembrari auto apartinand Socetății PIESEAUTO DEZ SRL din localitatea Agigea, județul Constanța. Incendiul a fost stins cu ajutorul echipajelor de pompieri ISU Constanța.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta II - pentru S.C. AQUAVAS S.A. Vaslui – Sucursala Vaslui din acumularea Soleşti.

DIRECȚIA COMUNICARE